Kragnetwerk is onder druk, waarsku EskomArgieffoto: GCIS Eskom maan die publiek om elektrisiteitsverbruik dringend te verminder omdat die kragnetwerk onder druk is. Ses kragopwekkingseenhede het kortsluitings gehad en die koppeling van drie ander eenhede is vertraag, het Eskom in ŉ verklaring gesê. Slegs een van die ses eenhede, by Majuba-kragstasie, is weer aangeskakel. “Eskom-spanne werk hard om die res van die eenhede ook aan te skakel.” ŉ Kragopwekkingseenheid by elk van die Majuba-, Tutuka-, Hendrina- en Duvha-kragstasies het kortsluitings ondervind. Die drie eenhede, waarvan die koppeling vertraag word, is by Matla-, Kendal- en Tutuka-kragstasies. “Enige bykomende probleme sal ŉ impak hê op Eskom se vermoë om die land van krag te voorsien in die spitstyd tussen 17:00 en 21:00. Die beperkte vermoë kan vir die volgende paar dae voortduur.” Eskom maan die publiek se samewerking om aanvraag te bestuur.